钦定古今图书集成/明伦汇编/官常典/第523卷 > 洪福源
## 钦定古今图书集成/明伦汇编/官常典/第523卷 > 洪福源

按《元史》本传：“福源，其先中国人，唐遣才子八人往教
高丽，洪其一也。子孙世贵于三韩，名所居曰唐城。父
大宣以都领镇麟州，福源为神骑都领，因家焉。岁丙
子，金源、契丹九万馀众窜入高丽，丁丑九月，夺江东
城池据之。戊寅冬十二月，太祖命哈赤吉、扎剌将兵
追讨，大宣迎降，与哈赤吉等共击之，降其元帅赵忠。”
壬午冬十月，又遣著古与等十二人窥觇纳款虚实，
还遇害。辛卯秋九月，太宗命将撒里塔讨之。福源率
先附州县之民，与撒里塔并力攻未附者，又与阿儿
秃等进至王京。《高丽》王㬚乃遣其弟怀安公请降，遂
置王京及州县达鲁花赤七十二人以镇之。师还，壬
辰夏六月，《高丽》复叛，杀所置达鲁花赤，悉驱国人入
据江华岛。福源招集北界四十馀城遗民以待。秋八
月，太宗复遣撒里塔将兵来讨，福源尽率所部合攻
之，至王京处仁城，撒里塔中流矢卒，其副帖哥引兵
还，惟福源留屯。癸巳冬十月，高丽悉众来攻西京，屠
其民，劫大宣以东。福源遂尽以所招集北界之众来
归，处于辽阳、沈阳之间。帝嘉其忠。甲午夏五月，特赐
金符，为管领归附高丽军民长官，仍令招讨本国未
附人民。又降旨谕高丽之民，“有执王㬚及元构难之
人来朝者，与洪福源同于东京居之，优加恩礼擢用。
若大兵既加，拒者死，降者生，其降民令福源统之。”乙
未，帝命唐古拔都儿与福源进讨，攻拔龙冈、咸从二
县，凤海洞三州山城及慈州。又拔金山，归、信昌、朔州。
己亥春二月，入朝，赐以铠甲弓矢及金织文段、金银
器、金鞍勒等。乙巳，定宗命阿母罕将兵与福源共拔
威州、平卤城。辛亥，宪宗即位，改授虎符，仍为前后归
附高丽军民长官。癸丑，从诸王耶虎攻禾山、东州、春
州、三角山、杨根、天龙等城，拔之。甲寅，与札剌台合兵
攻光州安城、忠州元凤、珍原甲向、玉果等城，又拔之。
戊午，福源遣其子茶丘从札剌台军。会高丽族子王
𬘯入质，阴欲并统本国，归顺人民，谮福源于帝，遂见
杀，年五十三。后赠嘉议大夫、沈阳侯，谥忠宪。子七人，
俊奇、君祥最知名。